
KPMG Lietuvoje vadovu tapo Edvinas Žukauskas 
Tarptautinės audito, mokesčių ir verslo konsultacijų bendrovės KPMG Lietuvoje generalinio direktoriaus pareigas pradėjo eiti Edvinas Žukauskas. Spalio 1 d. jis pakeitė nuo 2015 m. įmonei vadovavusį Roką Kasperavičių. 
Naujasis vadovas E. Žukauskas KPMG dirba nuo 2007 m. Ilgus metus jis vadovavo bendrovės Audito skyriui, o 2022 m. spalį prisijungė prie KPMG Lietuvoje partnerių komandos. Naujojo bendrovės vadovo profesinė patirtis apima auditą, darbą su energetikos, logistikos, mažmeninės bei didmeninės prekybos, gamybos, informacinių technologijų, paslaugų ir žemės ūkio sektorių įmonėmis, taip pat su tarptautiniais KPMG klientais. 
„KPMG praleidau didžiąją dalį savo profesinės karjeros, todėl gerai pažįstu tiek bendrovės komandą, tiek mūsų klientus ir jų verslo aplinką. Naująsias pareigas vertinu kaip galimybę geriau panaudoti organizacijoje sukauptą patirtį, stiprinti skirtingų paslaugų sričių bendradarbiavimą ir toliau auginti KPMG Lietuvoje. Tai kartu yra ir naujas profesinis iššūkis, kurį priimu, jausdamas didelę atsakomybę komandai ir klientams“, – sako E. Žukauskas. 
Iš vadovo pozicijos besitraukiantis R. Kasperavičius neabejoja, kad jį pakeitęs kolega efektyviai ves KPMG į kitą veiklos etapą. 
„KPMG Lietuvoje nuolat auga ir keičiasi kartu su mūsų klientais, jų poreikiais ir visa verslo aplinka. Edvinas tikrai gerai pažįsta organizaciją iš vidaus, turi ilgametės vadovavimo ir darbo su skirtingų sektorių įmonėmis patirties, todėl šį pokytį vertinu kaip nuoseklų žingsnį ir naują galimybę bendrovei“, – sako R. Kasperavičius.
Nuo 1994-ųjų KPMG Lietuvoje dirbantis R. Kasperavičius jai vadovauti pradėjo 2015 m. spalį. Jis ir toliau dirbs KPMG kaip partneris audito skyriuje. 
Šiuo metu KPMG Lietuvoje vadovų komandą sudaro Edvinas Žukauskas, Rokas Kasperavičius, Domantas Dabulis, Toma Jensen, Vita Šumskaitė ir Mindaugas Aleška. 
KPMG yra tarptautinė audito, mokesčių ir verslo konsultacijų bendrovė, veikianti 138 pasaulio šalyse, joje dirba daugiau nei 276 tūkst. žmonių.

Daugiau informacijos:

Agneta Balvočiūtė,
KPMG Baltics Marketingo ir komunikacijos vyr. specialistė
+370 689 929 96
abalvociute@kpmg.com


